Waxa meeshaa ka socda ama Ingiriisku maleegaayo ama duullanka lagu soo ambabixiyey Daraawiishi waxba kama oga, wax war ahna kama hayn, maxaa yeelay wax xaggaa ka yimaadda iyo wax iyaga ka taga midna ma jirin, guud ahaanna sidaan mar hore u soo xusnay Daraawiishtu markaa ma niyad fiicneyn, maxaa wacay dagaalkiina waa ku dheeraaday, dadkii dariiqada lagu laynayeyna waa ka calool xumaadeen, waxna markay xaruntii naceen oo joogi waayeen waa iskaga tageen, sidaa daraaddeed ayaa inta joogtaana aanay ammintaa u niyad samayn, in kastoo ayan gaalo rabin.
